VENDIM

Nr. 81, datë 2.5.2024

MBI DISA NDRYSHIME NË VENDIMIN E BORDIT TË ERE-s NR. 155, DATË 7.10.2020, “MBI LICENCIMIN E SHOQËRISË ‘MATEO&CO’ SHPK NË VEPRIMTARINË E PRODHIMIT TË ENERGJISË ELEKTRIKE NGA HEC ‘MURASI’, ME KAPACITET TË INSTALUAR 2000 kw, NË LUMIN E CEMIT TË SELCËS, DEGË E LUMIT CEM I BASHKUAR, NË BASHKINË MALËSI E MADHE, QARKU SHKODËR”
Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; të nenit 113, të ligjit nr. 44/2015, “Kodi i Procedurave Administrative të Republikës së Shqipërisë”; si dhe të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 2.5.2024, mbasi shqyrtoi relacionin me nr. 60/2 prot., datë 30.4.2024, të përgatitur nga Drejtoria e Licencimit, Autorizimeve dhe Mbikëqyrjes “Mbi disa ndryshime në vendimin e Bordit të ERE-s nr. 155, datë 7.10.2020, ‘Mbi licencimin e shoqërisë ‘MATEO&CO’ sh.p.k. në veprimtarinë e prodhimit të energjisë elektrike nga HEC ‘Murasi’, me kapacitet të instaluar 2000 kw, në lumin e Cemit të Selcës, degë e lumit Cem i bashkuar, në Bashkinë Malësi e Madhe, qarku Shkodër”,

konstatoi se:

- Bordi i ERE-s, me vendimin nr. 155, datë 7.10.2020, ka vendosur:

1. Të licencojë shoqërinë “MATEO&CO” sh.p.k. në veprimtarinë e prodhimit të energjisë elektrike nga HEC “Murasi”, me kapacitet prodhues 2000 kw, në lumin e Cemit të Selcës, degë e lumit Cem i bashkuar, në Bashkinë Malësi e Madhe, qarku Shkodër, për një afat 30-vjeçar.
2. Shoqëria “MATEO&CO” sh.p.k. të bëjë me dije ERE-n mbi ecurinë e procesit të rinovimit, si dhe të depozitojë në ERE çdo dokument/leje që i nënshtrohet procedurës së rinovimit, jo më vonë se 1 muaj pas rinovimit të tyre.

3. Mosplotësimi i kushtit të parashikuar në pikën 2 të këtij vendimin përbën shkak për rishikimin e vendimit nga ERE.

- Për sa lënë kusht në pikën 2, të vendimit të Bordit të ERE-s nr. 155/2020, shoqëria duhet të depozitojë në ERE: lejen e rinovuar për përdorimin e burimit ujor sipërfaqësor brenda datës 9.4.2022, dhe kontratën e qirasë me nr. 6418 prot., datë 8.10.2018, të nënshkruar midis Bashkisë Malësi e Madhe, në cilësinë e qiradhënësit, dhe shoqërisë “MATEO&CO” sh.p.k. në cilësinë e qiramarrësit, e depozituar nga ana e shoqërisë, me herët, në ERE, në kuadër të pajisjes me licencë, e cila ka përfunduar në datën 8.10.2023.

- Në lidhje me plotësimin e kushteve të sipërcituara është ndjekur një korrespondencë e gjatë me shoqërinë, me shkresat (nr. 386 prot., datë 18.3.2022, nr. 849 prot., datë 26.5.2022, nr. 1397 prot., datë 11.5.2023, nr. 2429/1 prot., datë 21.11.2023). Gjatë kësaj kohe është zhvilluar dhe një seancë dëgjimore me qëllim sqarimin/shterimin e procesit të pajisjes me këto leje.
- Për sa i përket kushtit për depozitimin e lejes së rinovuar të përdorimit të burimit ujor sipërfaqësor nga ana e shoqërisë me shkresat (nr. 386/1 prot., datë 8.4.2023, nr. 2429/2 prot., datë 11.12.2023) është depozituar informacioni, në lidhje me aplikimet e bëra në datat 22.3.2022, 7.11.2022, 25.9.2023, këto aplikime janë refuzuar nga Agjencia e Menaxhimit të Burimeve Ujore (AMBU) për mangësi dokumentacioni, së fundi, shoqëria, pasi ka plotësuar detyrat e lëna nga AMBU-ja, ka riaplikuar në datën 4.3.2024, po ashtu ajo ka bërë me dije se për gjithë këtë periudhë që është në fazë aplikimesh/trajtimesh për rinovimin e lejes është faturuar dhe ka paguar detyrimet/tarifat rregullisht për përdorimin e burimeve ujore.

- Në korrespondencat e zhvilluara me AMBU-në, me shkresat (nr. 1397/1 prot., datë 19.5.2023, nr. 1928/2 prot., datë 6.10.2023, nr. 633 prot., datë 15.2.2024), (nr. 1928/3 prot., datë 18.10.2023, nr. 633/1 prot., datë 22.2.2024), në të cilat AMBU-ja ka dhënë sqarimet respektive, gjithashtu, ka bërë me dije se subjekti është në fazën e trajtimit të aplikimeve të kryera.

- Nga korrespondencat me Inspektoratin Kombëtar të Mbrojtjes së Territorit (IKMT), në lidhje me ushtrimin e veprimtarisë së prodhimit të energjisë elektrike nga HEC “Muras” i shoqërisë “MATEO & CO” sh.p.k. nuk rezulton të ketë një vendim për mosushtrim veprimtarie.

- Si e tillë, duke ju referuar aplikimit të fundit të depozituar nga shoqëria, i bërë në datën 4.3.2024, vlerësojmë t’i lihet një afat për depozitimin e lejes së rinovuar sipas kohës së trajtimeve dhe të rasteve të tjera nga AMBU-ja, e cila në komunikimet e mëparshme ka sqaruar se, pavarësisht se vlerësimi progresiv i afateve të vendosura në dispozitat në fuqi është mesatarisht rreth 90 ditë.

- Për sa më sipër, referuar dokumentacionit të depozituar nga shoqëria, korrespondencës me AMBU-në dhe IKMT-në, vlerësojmë që pika 2 e dispozitivit të ndryshojë duke i lënë detyrimin shoqërisë që të depozitojë në ERE lejen e përdorimit të burimit ujor deri në datën 3.6.2024. Po ashtu, pas pikës 2 të shtohet pika 3 me përmbajtjen: nëse subjekti ka një urdhër për ndërprerjen e aktivitetit nga Inspektorati Kombëtar i Mbrojtjes së Territorit (IKMT) atëherë nuk ka të drejtë të operojë/ushtrojë veprimtarinë e prodhimit të energjisë elektrike deri në depozitimin e lejes së rinovuar për përdorimin e burimit ujor sipërfaqësor.

- Për sa lënë kusht në pikën 2 të vendimit të Bordit, shoqëria ka pasur detyrimin të depozitojë në ERE kontratën e qirasë të rinovuar me Bashkinë Malësi e Madhe, e cila e ka pasur afatin e vlefshmërisë deri në datën 8.10.2023. Në lidhje me plotësimin e këtij kushti, është zhvilluar korrespondencë me shoqërinë me shkresat e referuara më sipër dhe sa trajtuar edhe në seancën dëgjimore ku u sqarua modaliteti i vijimit për ndjekjen e dokumentacionit pronësor, në të u referua se do të vijohet edhe me regjistrimin e kontratës me MIE-n në Agjencinë Shtetërore të Kadastrës (ASHK). Në zbatim të plotësimit të kushtit të lënë në pikën 2, shoqëria, me shkresën nr. 60/1 prot., datë 2.4.2024, ka depozituar kontratën e qirasë me nr. 632 prot., datë 29.2.2024, të lidhur mes shoqërisë “Mateo & Co” sh.p.k. dhe Bashkisë Malësi e Madhe “Për dhënien në përdorim (qira) të fondit pyjor/kullosor publik”, me afat 10-vjeçar me të drejtë rinovimi.

- Në vijim të sa depozituar nga shoqëria është plotësuar kushti i vendosur në pikën 2, si i tillë vlerësohet që në dispozitiv të shtohet pika 4 pasi përcaktimi i pikës dy është ndryshuar, pika 4 do ketë përmbajtjen: shoqëria të depozitojë në ERE kontratën e rinovuar me Malësinë e Madhe “Për dhënien në përdorim (qira) të fondit pyjor/kullosor publik”, brenda datës 1.3.2034, ose Certifikatën e Lëshuar nga Agjencia Shtetërore e Kadastrës (ASHK), që rregullon të drejtën e përdorimit të pronës në zonën ku shtrihet centrali i prodhimit të energjisë elektrike.

Për gjithë sa më sipër, Bordi i ERE-s

VENDOSI:
1. Pika 2, e vendimit të Bordit të ERE-s nr. 155, datë 7.10.2020, ndryshon dhe bëhet:

“2. Shoqëria “MATEO&CO” sh.p.k. duhet të depozitojë në ERE lejen e rinovuar të përdorimit të burimit ujor sipërfaqësor për prodhim hidroenergjie nga HEC “Murasi”, brenda datës 3.6.2024.”.
2. Pas pikës 2 shtohet pika 3 me përmbajtje si më poshtë:

“3. Nëse subjekti ka një urdhër për ndërprerjen e aktivitetit nga Inspektorati Kombëtar i Mbrojtjes së Territorit (IKMT) atëherë nuk ka të drejtë të operojë/ushtrojë veprimtarinë e prodhimit të energjisë elektrike deri në depozitimin e lejes së rinovuar për përdorimin e burimit ujor sipërfaqësor.”.
3. Pas pikës 3 shtohet pika 4 me përmbajtje si më poshtë:
“ 4. Shoqëria “MATEO&CO” sh.p.k. duhet të depozitojë në ERE kontratën e rinovuar të qirasë me Bashkinë Malësi e Madhe, brenda datës 1.3.2034 ose certifikatën e lëshuar nga Agjencia Shtetërore e Kadastrës (ASHK), që rregullon të drejtën e përdorimit të pronës në zonën ku shtrihet centrali i prodhimit të energjisë elektrike.”.
4. Pas pikës 4 shtohet pika 5 me përmbajtjen si më poshtë:

“5. Ky vendim është objekt rishikimi në varësi të plotësimit të kushteve të tij.”.
Ky vendim hyn në fuqi menjëherë.

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.

KRYETAR

Petrit Ahmeti

